CELEX: 62019TN0578
Language: da
Date: 2019-08-21 00:00:00
Title: Sag T-578/19: Sag anlagt den 21. august 2019 – Sophia Group mod Parlamentet

28.10.2019   
            
            
               DA
            
            
               Den Europæiske Unions Tidende
            
            
               C 363/20
            
         
      Sag anlagt den 21. august 2019 – Sophia Group mod Parlamentet
      (Sag T-578/19)
      (2019/C 363/29)
      Processprog: fransk
      
         Parter
      
      
         Sagsøger: Sophia Group (Saint-Josse-ten-Noode, Belgien) (ved advokaterne Y. Schneider og C.-H. de la Vallée Poussin)
      
         Sagsøgt: Europa-Parlamentet
      
         Sagsøgerens påstande
      
      
                  —
               
               
                  Annullationssøgsmålet antages til realitetsbehandling, og der gives sagsøgeren medhold.
               
            
                  —
               
               
                  Europa-Parlamentets beslutning om at tildele delaftale 1 i kontrakten om levering af tjenesteydelser vedrørende buildings Helpdesk (udbud nr. 06A0010/2019/M011) til S.A. Computer Ressources International, som har hjemsted på rue de l’Industrie, 11, 8399 Windhof, Luxembourg, annulleres.
               
            
                  —
               
               
                  I givet fald annulleres følgende:
                  
                              —
                           
                           
                              Parlamentets afgørelse af ukendt dato om at indgå kontrakten for delaftale 1 i kontrakten om levering af tjenesteydelser vedrørende buildings Helpdesk (udbud nr. 06A0010/2019/M011), og
                           
                        
                              —
                           
                           
                              kontrakten indgået med den tilslagsmodtager, der blev valgt til delaftale 1 i kontrakten om levering af tjenesteydelser vedrørende buildings Helpdesk (udbud nr. 06A0010/2019/M011).
                           
                        
            
                  —
               
               
                  Europa-Parlamentet tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Det første anbringende vedrører en tilsidesættelse af artikel 160 og 167 i samt af punkt 16.3, 18.2 og 21.1 i bilag I til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012, en magtoverskridelse og en åbenbart urigtig vurdering samt en tilsidesættelse af generelle principper, såsom princippet om fri konkurrence, gennemsigtighedsprincippet, proportionalitetsprincippet, ligebehandlingsprincippet og princippet om forbud mod forskelsbehandling inden for offentlige kontrakter. Inden for rammerne af det første anbringende har sagsøgeren anført, at visse af de tildelingskriterier, der lå til grund for valget af tilslagsmodtageren, henhører under den kvalitative udvælgelse og ikke tildelingen, hvorimod udvælgelseskriterierne er snævert forbundet med vurderingen af ansøgerne eller tilbudsgiverne, og tildelingskriterierne er snævert forbundet med vurderingen af buddene og skal gøre det muligt at identificere det økonomisk mest fordelagtige bud.
               
            
                  2.
               
               
                  Det andet anbringende vedrører en tilsidesættelse af artikel 160 og 167 i samt af punkt 18.2 i bilag I til forordning 2018/1046, en magtoverskridelse og en åbenbart urigtig vurdering samt en tilsidesættelse af generelle principper, såsom princippet om fri konkurrence, gennemsigtighedsprincippet, proportionalitetsprincippet, ligebehandlingsprincippet og princippet om forbud mod forskelsbehandling inden for offentlige kontrakter, for så vidt som visse tildelingskriterier, der lå til grund for valget af tilslagsmodtageren inden for delaftale 1, ikke har forbindelse med kontraktens genstand og i hvert fald er uklare og upræcise, selv om tildelingskriterierne skal gøre det muligt at identificere det økonomisk mest fordelagtige bud, skal have forbindelse med og stå i rimeligt forhold til kontraktens genstand eller den pågældende delaftale og skal være klare og præcise og ikke må overlade en ubetinget valgfrihed for tildeling af kontrakten.
               
            
                  3.
               
               
                  Det tredje anbringende vedrører en tilsidesættelse af artikel 160 og 167 i samt af punkt 18.2 og 18.4 i bilag I til forordning 2018/1046, en magtoverskridelse og en åbenbart urigtig vurdering samt en tilsidesættelse af generelle principper, såsom princippet om konkurrence, gennemsigtighedsprincippet, proportionalitetsprincippet, ligebehandlingsprincippet og princippet om forbud mod forskelsbehandling inden for offentlige kontrakter, for så vidt som de referencer, som tilbudsgiverne i medfør af udbudsbetingelserne skulle fremlægge for at godtgøre deres tekniske og professionelle evne til at gennemføre delaftale 1, ikke havde forbindelse med kontraktens genstand, var uforholdsmæssige og var uklare og upræcise. Sagsøgeren har således gjort gældende, at udvælgelseskriterierne skal have forbindelse med og stå i rimeligt forhold til kontraktens genstand, således at konkurrencen ikke fordrejes, og at de skal være klare og præcise.
               
            
                  4.
               
               
                  Det fjerde anbringende vedrører en tilsidesættelse af artikel 296 TEUF, af artikel 41 i Den Europæiske Unions charter om grundlæggende rettigheder, af artikel 170 i og af punkt 18.6, 30.2 og 31.1 i bilag I til forordning 2018/1046, en tilsidesættelse af væsentlige formforskrifter og af generelle EU-retlige principper, såsom gennemsigtighedsprincippet, princippet om fri konkurrence og ligebehandlingsprincippet, og af princippet om en begrundelse for EU-institutionernes retsakter, en magtoverskridelse samt en tilsidesættelse af princippet om god forvaltningsskik. Disse tilsidesættelser er blevet begået, eftersom de point, der er tildelt sagsøgeren og tilslagsmodtagerens bud ikke er begrundet og/eller kun ledsages af uklare og upræcise kommentarer hvad angår de ni tildelingskriterier vedrørende »kvalitet«, selv om enhver beslutning om tildeling af kontrakten skal ledsages af en tilstrækkelig begrundelse, der giver tilbudsgiverne mulighed for at få kendskab til de objektive, specifikke og præcise grunde, der begrunder hvert point, der er tildelt de forskellige bud, og skal afspejle fordele og ulemper ved hvert afgivet bud, henset til de kriterier, der er fastlagt i udbudsbetingelserne.